گئنیش ایفاچی‌لیق ایمکانلارینا مالیک اوْلان بۇ آلت‌ده ترل، ترمولا، موردنت و باشقا چالارلار آلماق مۆمکون‌دور. رنگ، درامد، سینیف و ضربی موغاملارین اۆچلوک طرفیندن ایفاسی زامانی قاوالین ایشتیراکی موطلق‌دیر. جویز آغاجین‌دان حاضیرلانمیش ساغاناغین ایچری حیصّه ‌سینه چوره‌سی بویو ۶۰-۷۰ عدد خیردا میس هالقالار برکیدیلیر. اۆزونه خصوصی اۆصوللا آشیلانمیش نره بالیغینین دری‌سی چکیلیر. بالیق دری‌سی نازیک و شفاف اوْلدوغون‌دان اوْنون سس تمبری اوْلدوقجا ملاحت‌لی‌دیر.